Хто вінаваты?  
*Васіль Жуковіч*

Не рабіў урокі Лёня —

бегаў ён па стадыёне,

потым бегаў па двары,

скрозь былі ў яго сябры:

ці то шайба, ці то мячык…

Не рашыў хлапчук задачы,

дзень прабегаў ён дарма,

вось і двойку атрымаў.

I настаўніца яму

задае пытанне:

— Скажы праўду, ты чаму

не зрабіў заданне?

Ды маўчыць хлапчук, адно

паглядае ўсё ў акно.

«Вось ён, вось ён, стадыён.

Вінаваты, можа, ён,

шайба, мячык вінаватыя,

што вярнуўся позна ў хату я?» —

думае Лявон.